Vážení spoluobčania,
dovoľte mi, aby som sa Vám na prelome rokov a pri príležitosti začiatku tohto roku prihovoril. 
Máme za sebou ďalší rok, rok plný významných udalosti.  Je tu však aj čas  obzretia sa späť. Zhodnotiť to, čo sme uplynulý rok zažili, vykonali či nestihli urobiť. 

Život človeka je sám o sebe pestrý a každého z nás postretli zlé dni naplnené trápením, smútkom a nezdarom, ako aj dni dobré, veselé, radostné a šťastné.

Na tom je potrebné ďalej stavať, rozvíjať veci začaté a nebáť sa prekážok, ktoré určite počas nastúpenej cesty prídu.

Aj samotná obec počas uplynulého roka  prekonávala prekážky, ale tešila sa aj dokončených diel a úspechov. Dúfam, že aj Vy občania ste prežívali úspechy a všetky pozitívne udalosti ako aj vykonané práce na zveľaďovaní obce s radosťou a záujmom. 

Rok 2010 môžeme  nazvať ako  rok  volieb. Po novembrových komunálnych voľbách máme zvolených predstaviteľov obce na nové funkčné obdobie 2010 – 2014. Títo svojou prácou zaiste prispejú k skvalitneniu života v obci. V uplynulom roku nás taktiež postihla povodeň, ktorá narobila škody. Vo finančnom vyjadrení to predstavuje 15. mil. Sk. Škody boli spôsobené na brehoch rieky Vernárka ako aj na behoch rieky Hornád.  Samozrejme neboli to škody na majetku takého rozsahu, ako sme mohli vidieť v televízii, keď sa dávali najmä zábery z okolia Košíc.
Medzi významné udalosti môžeme zaradiť aj decembrovú návštevu premiérky Slovenskej republiky Ivety Radičovej v rámci projektu Osud vody. Zaiste táto návšteva priniesla nielen zviditeľnenie našej obce, ale aj ukázala nový pohľad na využívanie dažďovej vody, ktorý by sme si mali prijať a realizovať navrhnuté protipovodňové opatrenia.

Hospodárska kríza dopadla aj na našu obec. Veď znížená dotácia z podielových daní v čiastke 3,5 mil. Sk mala za následok nezrealizovania niektorých plánovaných stavebných akcii na zlepšenie infraštruktúry obce.

Vážení spoluobčania,

Nový rok nie je len údaj v kalendári, ale pre každého z nás znamená aj začiatok nových plánov, predsavzatí a určenie si nových cieľov, ktoré by sme mali počas nastavajúceho roka chceme uskutočniť v súkromnom i pracovnom živote. 

Nový cieľ som si vytýčil aj ja. Pre zlepšenie komunikácie medzi starostom obce a Vami občanmi od nového roku každú druhú stredu od 13.00 hodiny do 16.30 hodiny budú otvorené dvere kancelárie starostu len pre Vás. Tento čas môžete využiť na osobné stretnutie so starostom obce a prejednať problémy týkajúce sa Vás a života občanov obce. Samozrejme táto ponúknutá komunikácia je príležitosťou aj pre poslancov obecného zastupiteľstva. Dúfam, že táto otvorenosť prospeje každej zúčastnenej stránke.
V našej obci je potrebné mnohé veci ešte vybudovať, vylepšiť a skrášliť. Na to je však potrebné veľa úsilia, práce, jednaní, projektov, ale i dobrej vôle, spolupráce, ochoty a tolerancie.
Napriek hektickej dobe v ktorej žijeme, vyššími požiadavkám na ľudí, techniku, infraštruktúru, stále nedostatočným finančným zdrojom som presvedčený, že zveľaďovať a zvyšovať úroveň kvality života v našej obci sa nám spoločnými silami podarí aj v tomto roku 2011.

Vážení spoluobčania,

využívam túto príležitosť poďakovať sa všetkým, ktorí ste akoukoľvek formou a mierou prispeli k zveľaďovaniu našej obce, obohateniu jej kultúrneho, športového  i duchovného života, pretože budúcnosť obce je hlavne v rukách samotných občanov.

Želám a prajem Vám, viac krajších dní ako tých horších, viac lásky ako nenávisti, viac hojnosti a radosti ako smútku a trápenia. Pevné zdravie a veľa úspechov v pracovnom i osobnom živote.

V ďalšom napredovaní života obce nech nám Pán Boh pomáha!
